Predkladacia správa
Ministerská konferencia „Mládež a alkohol“ sa konala pod záštitou Svetovej zdravotníckej organizácie (WHO) a Európskej únie (EÚ), ako súčasť aktivít švédskeho predsedníctva EÚ pod patronátom švédskeho premiéra a ministra zdravotníctva. Na konferencii bolo silné zastúpenie významných politických i odborných osobností, ako švédskej kráľovnej Silvie a princeznej Viktórie, vicepremiérky vlády Švédskeho kráľovstva, riaditeľky WHO a riaditeľa regionálnej úradovne WHO Euro, podpredsedu vlády SR a vyše 20 ministrov zdravotníctva, školstva alebo sociálnych vecí európskych krajín. Špecifikom konferencie bola účasť mladých ľudí ako oficiálnych členov delegácií, ich aktívna účasť na skupinách a tvorbe Deklarácie.
Konferencia nadviazala na Parížsku konferenciu z decembra r. 1995, na ktorej bola prijatá Európska Charta o alkohole a 10 stratégií na dosahovanie cieľov Európskeho akčného plánu pre alkohol, ktorého druhá etapa na roky 2000-2005 bola prijatá v septembri roku 1999 vo Florencii. Riaditeľka WHO Dr. Gro Brundtlandová uviedla, že podľa súčasných prehľadov je v celosvetovom meradle alkoholom spôsobených cca 5% úmrtí (a vyše 9 % z celkovej chorobnosti), pričom v euroregióne tvoria úmrtia v dôsledku konzumácie alkoholu jednu štvrtinu úmrtí u mužov vo veku 15 až 29 rokov (navyše, vo východnej Európe je to až jedna tretina úmrtí). V absolútnych počtoch to napr. znamenalo, že v roku 1999 na následky konzumácie alkoholu zomrelo v euroregióne 55 tisíc mladých ľudí!.. Okrem iného riaditeľka WHO odporučila pristúpiť v vyššiemu zdaňovaniu alkoholických nápojov a k limitovaniu ich dostupnosti najmä vo vzťahu k mladým ľuďom. Je napr. známe, že rajiny OECD, ktoré zakázali reklamu alkoholu majú celkovo o 16% nižšiu spotrebu alkoholu na obyvateľa, ako aj o 23% menej smrteľných dopravných nehôd pod vplyvom alkoholu.
Pokiaľ ide o zmeny v zdanení alkoholických nápojov, bolo by želateľné smerovať ich vplyv cielene do činností a programov zameraných na prevenciu, liečbu a doliečovanie osôb ohrozených a rizikových skupín, čo sú tmy, ktoré v súčasnosti na Slovensku rozpracováva poradná skupina pre vytvorenie Národného akčného plánu pre alkohol.
Hlavným výstupom konferencie je Deklarácia o mladých ľuďoch a alkohole, ktorá bola na záver konferencie aklamatívne prijatá prítomnými zástupcami členských krajín WHO Euro. Tento dokument predstavuje smernicu pre členské krajiny WHO, podľa ktorej je potrebné postupovať pri tvorbe národnej politiky voči alkoholu v súlade s Európskym akčným plánom na roky 2000-2005 (pozri Príloha 1). Tento dokument podporil aj pán D. Byrne, európsky komisár pre zdravie a ochranu práv spotrebiteľov.